b"\n_START_ARTICLE_\nManuel Sales i Ferr\xc3\xa9\n_START_SECTION_\nBiografia\n_START_PARAGRAPH_\nEncara que nasqu\xc3\xa9 a Ulldecona estigu\xc3\xa9 molt poc vinculat a Catalunya al llarg de la seva vida i, en canvi, resid\xc3\xad a Madrid, Sevilla i al Pa\xc3\xads Valenci\xc3\xa0. Reb\xc3\xa9 la seva instrucci\xc3\xb3 prim\xc3\xa0ria a Tortosa i segu\xc3\xad el batxillerat a Castell\xc3\xb3 de la Plana i a Val\xc3\xa8ncia. At\xc3\xa8s que des de petit revel\xc3\xa0 uns dots extraordinaris per a l'estudi, un cop enllestit l'ensenyament secundari fou enviat a Madrid on obtingu\xc3\xa9 la llicenciatura i el doctorat en Filosofia i Lletres a la Universitat Complutense. Des de 1871 fou professor auxiliar en les c\xc3\xa0tedres de Metaf\xc3\xadsica i Hist\xc3\xb2ria Universal a la Universitat de Madrid, fins que el 1874 fou nomenat catedr\xc3\xa0tic de Geografia Hist\xc3\xb2rica a la Universitat de Sevilla, pla\xc3\xa7a que posteriorment passaria a denominar-se d'Historia Universal. El 1899 obtingu\xc3\xa9 per concurs una c\xc3\xa0tedra de sociologia a la Universitat de Madrid, la primera creada a Espanya._NEWLINE_Des de Madrid despleg\xc3\xa0 una considerable activitat en la difusi\xc3\xb3 del pensament sociol\xc3\xb2gic dins l'\xc3\xa0mbit hisp\xc3\xa0nic. Fou elegit president de la secci\xc3\xb3 de Ci\xc3\xa8ncies Morals i Pol\xc3\xadtiques de l'Ateneu i des d'aquesta plataforma pogu\xc3\xa9 donar a con\xc3\xa8ixer el seu pensament fora dels cercles estrictament acad\xc3\xa8mics impartint diversos cursos des de 1897. El 1900 fou nomenat vice-secretari de l'Institut Internacional de Sociologia amb seu a Par\xc3\xads i el 1901 fund\xc3\xa0 l'Instituto de Sociologia, que el 1905 iniciaria la publicaci\xc3\xb3 d'un butllet\xc3\xad. Fou membre del Instituto de Reformas Sociales, que promogu\xc3\xa9 un sistema de previsi\xc3\xb3 social voluntari i privat, precursor d'un incipient estat de benestar al nostre pa\xc3\xads i el 1907 ingress\xc3\xa0 a la Reial Acad\xc3\xa8mia de Ci\xc3\xa8ncies Morals i Pol\xc3\xadtiques. Mor\xc3\xad el 1910 a la seva finca de Vinar\xc3\xb2s (Baix Maestrat) i fou enterrat al cementiri Civil de Madrid.\n_START_SECTION_\nPensament sociol\xc3\xb2gic\n_START_PARAGRAPH_\nCom succe\xc3\xad amb molts intel\xc2\xb7lectuals de la seva generaci\xc3\xb3, Sales i Ferr\xc3\xa9 evolucion\xc3\xa0 del krausisme al positivisme, encara que al final de la seva vida recuper\xc3\xa0 part del llegat del culturalisme krausista. Sales i Ferr\xc3\xa9 pertany a una generaci\xc3\xb3 immediatament anterior a la que impuls\xc3\xa0 el naixement d'una ci\xc3\xa8ncia social acad\xc3\xa8mica i cient\xc3\xadfica, per la qual cosa el seu pensament sociol\xc3\xb2gic \xc3\xa9s tributari d'una visi\xc3\xb3 a cavall entre la filosofia de la hist\xc3\xb2ria i de l'evolucionisme spenceri\xc3\xa0._NEWLINE_El seu \xe2\x80\x9cTratado de sociolog\xc3\xada\xe2\x80\x9d constitueix un vast fresc que il\xc2\xb7lustra amb materials hist\xc3\xb2rics les lleis que, segons el seu enfocament, governen l'aven\xc3\xa7 progressiu de la humanitat. En conson\xc3\xa0ncia amb les idees de l'\xc3\xa8poca, formulades i defensades per Bachofen, Lewis Henry Morgan i Friedrich Engels, mant\xc3\xa9 l'exist\xc3\xa8ncia del matriarcat i del patriarcat com a fases primig\xc3\xa8nies i successives de l'evoluci\xc3\xb3 social primitiva. La instauraci\xc3\xb3 del patriarcat a l'aurora de la civilitzaci\xc3\xb3 humana tancaria aix\xc3\xad una etapa \xe2\x80\x9cginecocr\xc3\xa0tica\xe2\x80\x9d anterior al llarg de la qual que l'hetairisme i el comunisme sexual donarien pas a la fixaci\xc3\xb3 de les relacions de parentiu. L'evoluci\xc3\xb3 de la tribu matriarcal a la patriarcal es correspon amb la m\xc3\xa9s general de la societat familiar i troncal a la territorial i pol\xc3\xadtica, un proc\xc3\xa9s que comporta canvis de gran envergadura en tots els \xc3\xa0mbits de la vida social._NEWLINE_L'adveniment de la \xe2\x80\x9ctribu patriarcal\xe2\x80\x9d coincideix amb l'expansi\xc3\xb3 del sedentarisme i la difusi\xc3\xb3 de l'agricultura que obriran la porta, a trav\xc3\xa9s de la federaci\xc3\xb3 tribal, a la fundaci\xc3\xb3 de la ciutat. L'evoluci\xc3\xb3 d'aquesta nova modalitat d'unitat pol\xc3\xadtica, que passa per una fase troncal, territorial, timocr\xc3\xa0tica i democr\xc3\xa0tica, desemboca en algunes ocasions a la formaci\xc3\xb3 d'imperis, per\xc3\xb2 en d'altres pot conduir directament a la construcci\xc3\xb3 de nacions. La g\xc3\xa8nesi de la naci\xc3\xb3, com a forma superior del proc\xc3\xa9s evolutiu, t\xc3\xa9 lloc a Europa durant els segles IX i X, i el seu desenvolupament travessa tamb\xc3\xa9 per les fases troncal, territorial, timocr\xc3\xa0tica i democr\xc3\xa0tica. D'acord amb l'an\xc3\xa0lisi que Sales i Ferr\xc3\xa9 fa de la situaci\xc3\xb3 hist\xc3\xb2rica de la darreria del segle XIX, quan ell estava escrivint, la societat de l'\xc3\xa8poca es trobaria en una etapa de transici\xc3\xb3 de la timocr\xc3\xa0cia a la democr\xc3\xa0cia, o sia, emprant un llenguatge m\xc3\xa9s actual, del capitalisme al socialisme democr\xc3\xa0tic._NEWLINE_Pel que fa a les causes de l'evoluci\xc3\xb3 social i pol\xc3\xadtica, contempla la pres\xc3\xa8ncia simult\xc3\xa0nia de factors f\xc3\xadsics (econ\xc3\xb2mics i ambientals) i ps\xc3\xadquics (culturals), entre els quals destaca el dret i la religi\xc3\xb3, sense acceptar l'exist\xc3\xa8ncia d'un sol element determinant exclusiu._NEWLINE_A difer\xc3\xa8ncia del \xe2\x80\x9cTratado de sociolog\xc3\xada\xe2\x80\x9d, la seva \xe2\x80\x9cSociologia general\xe2\x80\x9d, escrita al final de la seva vida i publicada p\xc3\xb2stumament, \xc3\xa9s m\xc3\xa9s sistem\xc3\xa0tica. En aquesta obra, que se situa entre el psicologisme de Tarde i l'objectivisme de Durkheim, planteja el problema de l'objecte i el m\xc3\xa8tode de la disciplina. Se separa del psicologisme social, tot adoptant una posici\xc3\xb3 ecl\xc3\xa8ctica, de s\xc3\xadntesi, entre el psicologisme i el sociologisme. D\xc3\xb3na una gran import\xc3\xa0ncia al medi natural i a la dial\xc3\xa8ctica entre poblaci\xc3\xb3 i recursos com a factors que condicionen l'evoluci\xc3\xb3 social, encara que, en igualtat de condicions, el factor gen\xc3\xa8tic pot acabar essent determinant. \xc3\x89s veritat que l'evoluci\xc3\xb3 social resulta sempre de l'evoluci\xc3\xb3 entre natura i esperit, per\xc3\xb2 en aquest joc din\xc3\xa0mic l'evoluci\xc3\xb3 inconscient sempre domina a la conscient, fins i tot en l'apogeu de les civilitzacions m\xc3\xa9s \xe2\x80\x9cavan\xc3\xa7ades\xe2\x80\x9d."